Document ID: 32011D0447

DECIZIA DE PUNERE ÎN APLICARE A COMISIEI
din 20 iulie 2011
de rectificare a Deciziei 2010/152/UE de excludere de la finanțarea de către Uniunea Europeană a anumitor cheltuieli efectuate de statele membre în cadrul secțiunii Garantare a Fondului european de orientare și garantare agricolă (FEOGA), în cadrul Fondului european de garantare agricolă (FEGA) și în cadrul Fondului european agricol pentru dezvoltare rurală (FEADR)
[notificată cu numărul C(2011) 5139]
(Numai textul în limba polonă este autentic)
(2011/447/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1258/1999 al Consiliului din 17 mai 1999 privind finanțarea politicii agricole comune (1), în special articolul 7 alineatul (4),
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (2), în special articolul 31,
după consultarea Comitetului pentru fondurile agricole,
întrucât:
(1)
Prin Decizia 2010/152/UE (3) Comisia a exclus de la finanțarea de către Uniunea Europeană cheltuieli cu o valoare totală de 279 794 442,15 PLN și 25 583 996,81 EUR, din care o sumă de 180 448 032,62 PLN cheltuită de Polonia pentru măsuri de dezvoltare rurală legate de suprafață în perioada de programare 2000-2006. Totuși, în anexa la respectiva decizie această sumă a fost imputată în mod eronat la postul bugetar 6701„Închiderea conturilor FEGA - Venituri alocate”. Întrucât se referea la cheltuielile efectuate în temeiul Instrumentului temporar pentru dezvoltare rurală (ITDR), corecția ar fi trebuit să figureze la postul bugetar 6500„Corecții financiare în legătură cu fondurile structurale, Fondul de coeziune și Fondul european pentru pescuit”.
(2)
Conform articolului 11 alineatul (4) din Regulamentul (CE) nr. 885/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 în ceea ce privește autorizarea agențiilor de plăți și a altor entități, precum și lichidarea conturilor FEGA și FEADR (4), sumele excluse de la finanțarea de către Uniune se deduc din plățile lunare corespunzătoare cheltuielilor efectuate în a doua lună care urmează lunii în care s-a luat decizia referitoare la FEGA. Așadar, suma de 180 448 032,62 PLN a fost transformată în euro prin aplicarea ratei de schimb din 29 aprilie 2010, rezultând suma de 46 087 919,86 EUR.
(3)
Conform articolului 5 din Regulamentul (CE) nr. 27/2004 al Comisiei din 5 ianuarie 2004 de stabilire a normelor tranzitorii de aplicare a Regulamentului (CE) nr. 1257/1999 al Consiliului în ceea ce privește finanțarea de către FEOGA, secțiunea Garantare, a măsurilor de dezvoltare rurală pentru Republica Cehă, Estonia, Cipru, Letonia, Lituania, Ungaria, Malta, Polonia, Slovenia și Slovacia (5), deciziile Comisiei privind dezvoltarea rurală în Polonia trebuie exprimate în euro. Prin urmare, corecțiile din decizii care se referă la ITDR și sunt exprimate în monede naționale trebuie transformate în euro. Conversia trebuie făcută la rata de schimb medie din anul financiar corespunzător cheltuielilor ITDR care fac obiectul corecției. Aplicând această metodologie, suma de 180 448 032,62 PLN, reprezentând corecția corespunzătoare cheltuielilor ITDR din anii financiari 2005, 2006 și 2007, echivalează cu 46 430 682,69 EUR.
(4)
Prin urmare, Decizia 2010/152/UE trebuie rectificată în consecință,
ADOPTĂ PREZENTA DECIZIE:
Articolul 1
Toate rubricile referitoare la Polonia din anexa la Decizia 2010/152/UE se înlocuiesc cu rubricile din anexa la prezenta decizie.
Articolul 2
În scopuri contabile, Polonia declară rambursarea sumei de 46 087 919,86 EUR la postul bugetar 6701„Închiderea conturilor FEGA - Venituri alocate”.
În vederea realizării corecțiilor financiare corespunzătoare ITDR de la postul bugetar 6500„Corecții financiare în legătură cu fondurile structurale, Fondul de coeziune și Fondul european pentru pescuit”, Comisia emite un ordin de recuperare în valoare de 46 430 682,69 EUR.
Articolul 3
Prezenta decizie se adresează Republicii Polone.
Adoptată la Bruxelles, 20 iulie 2011.

Labels: 18
15